SK Úradný vestník Európskej únie C 65/12

Oznámenie určené osobám a subjektom uvedeným na zoznamoch stanovených v článkoch 7, 11 a 15 nariadenia Rady (ES) č. 194/2008, ktorým sa obnovujú a posilňujú reštriktívne opatrenia voči Barme/Mjanmarsku a ktorým sa zrušuje nariadenie (ES) č. 817/2006

(2008/C 65/12)

Rada Európskej únie rozhodla, že:

1. Podnikmi, právnickými osobami, subjektmi alebo orgánmi uvedenými v prílohe V nariadenia uvedeného vyššie sú: a) podniky v Barme/Mjanmarsku pôsobiace v týchto odvetviach priemyslu: — ťažba a spracovanie dreva, — ťažba uhlia, zlata, striebra, železa, cínu, medi, volfrámu, olova, mangánu, niklu a zinku, — ťažba a spracovanie drahokamov a polodrahokamov vrátane diamantov, rubínov, zafírov, jantáru a smaragdov; alebo b) právnické osoby, subjekty alebo orgány, ktoré sú vo vlastníctve, alebo podliehajú kontrole podnikov, alebo pracujú pre podniky, či konajú v mene podnikov, ktoré sú vo vlastníctve, alebo podliehajú kontrole takýchto podnikov, alebo pre ne pracujú, či konajú v ich mene.

2. Osobami a subjektmi uvedenými v prílohe VI nariadenia sú: a) jednotliví členovia vlády Barmy/Mjanmarska; alebo b) fyzické alebo právnické osoby, subjekty alebo orgány s nimi spojené.

3. Osobami a subjektami uvedenými v prílohe VII sú: a) podniky, ktoré vlastní alebo kontroluje vláda Barmy/Mjanmarska alebo verejné orgány, spoločnosti vrátane súkromnoprávnych spoločností, v ktorých majú štátne orgány väčšinový podiel, a agentúry daného štátu; b) podniky, ktoré vlastnia alebo kontrolujú jednotliví členovia vlády Barmy/Mjanmarska alebo fyzické alebo právnické osoby, subjekty alebo orgány s nimi spojené; alebo c) právnické osoby, subjekty alebo orgány, ktoré sú vo vlastníctve, alebo podliehajú kontrole podnikov, alebo pracujú pre podniky, či konajú v mene podnikov uvedených v písm. a) alebo b).

Na základe toho Rada rozhodla ponechať tieto osoby a subjekty v uvedených troch zoznamoch, resp. ich k nim pridať.

V nariadení Rady (ES) č. 194/2008 (1) sa stanovuje:

1. zákaz nových investícií do podnikov, právnických osôb, subjektov alebo orgánov uvedených v prílohe V a zákaz poskytovať im finančné prostriedky alebo finančnú pomoc na akékoľvek predaje, dodávky, prevozy a vývozy tovarov a technológií uvedených v prílohe III, alebo poskytovať súvisiacu technickú pomoc alebo odbornú prípravu;

2. zmrazenie všetkých finančných prostriedkov, iných finančných aktív a hospodárskych zdrojov patriacich osobám, skupinám a subjektom uvedeným v prílohe VI a zákaz sprístupniť im priamo alebo nepriamo akékoľvek finančné prostriedky, iné finančné aktíva a hospodárske zdroje; a

3. zákaz nových investícií do podnikov, právnických osôb, subjektov alebo orgánov uvedených v prílohe VII.

Osoby a subjekty uvedené v prílohe VI sa upozorňujú na možnosť podať žiadosť príslušným orgánom dotknutých členských štátov, ktoré sú uvedené na internetových stránkach v prílohe IV tohto nariadenia, s cieľom získať povolenie na použitie zmrazených finančných prostriedkov na základné potreby alebo osobitné platby v súlade s článkom 13 tohto nariadenia.

Dotknuté osoby a subjekty môžu kedykoľvek predložiť Rade žiadosť spolu s akoukoľvek podpornou dokumentáciou, aby sa rozhodnutie o ich zaradení do uvedených zoznamov a ponechaní v týchto zoznamoch prehodnotilo, a to na adresu: Council of the European Union, rue de la Loi 175, B-1048 Brussels.

Takéto žiadosti sa posúdia po ich prijatí. V tejto súvislosti sa dotknuté osoby a subjekty upozorňujú, že Rada tieto zoznamy pravidelne prehodnocuje v zmysle článku 9 spoločnej pozície 2006/318/SZBP.

Dotknuté osoby a subjekty sa takisto upozorňujú na možnosť vzniesť námietky proti rozhodnutiu Rady na Súde prvého stupňa Európskych spoločenstiev v súlade s podmienkami uvedenými v článku 230 ods. 4 a 5 Zmluvy o založení Európskeho spoločenstva.

(1) Ú. v. EÚ L 66, 10.3.2008, s. 1.